Ελίζαμπεθ Έικερς Άλεν

Η Ελίζαμπεθ Έικερς Άλεν (Elizabeth Akers Allen, 9 Οκτωβρίου 1832 – 7 Αυγούστου 1911) ήταν Αμερικανίδα ποιήτρια και δημοσιογράφος, γνωστή και με το λογοτεχνικό ψευδώνυμο Φλόρενς Πέρσυ (Florence Percy). Εγκαταστάθηκε στο Πόρτλαντ του Μέιν, όπου εξέδωσε τα περισσότερα ποιήματά της και επί πολλά έτη εργάσθηκε ως συντάκτρια στην τοπική εφημερίδα Daily Advertiser. Συνεργάσθηκε επίσης με πολλά σημαντικά περιοδικά της εποχής, ενώ οι ποιητικές συλλογές και τα άπαντά της γνώρισαν πολλές εκδόσεις. Αργότερα έζησε στο Ρίτζγουντ του Νιου Τζέρσεϊ.

Παιδικά χρόνια 
Η ποιήτρια γεννήθηκε ως Ελίζαμπεθ Ανν Τσέις (E.A. Chase) στο χωριό Στρονγκ του δυτικού Μέιν και έμεινε ορφανή από μητέρα σε νηπιακή ηλικία. Με τον πατέρα της μετεγκαταστάθηκαν στη γειτονική κωμόπολη Φάρμινγκτον, όπου η Ελίζαμπεθ σπούδασε στο ιδιωτικό γυμνάσιο «Farmington Academy».

Λέγεται ότι η Άλεν δημοσίευσε τα πρώτα ποιήματά της σε ηλικία μεταξύ 12 και 15 ετών, υπό το ψευδώνυμο «Φλόρενς Πέρσυ».

Σταδιοδρομία
Το 1855, με το ίδιο ψευδώνυμο, η Άλεν δημοσίευσε την πρώτη ποιητική συλλογή της, υπό τον τίτλο Forest Buds from the Woods of Maine. Το 1858 άρχισε να δημοσιεύει ποιήματα στο περιοδικό Atlantic Monthly. Το 1866 κυκλοφόρησε η δεύτερη συλλογή της (Poems), αυτή τη φορά υπό το όνομα «Ελίζαμπεθ Έικερς». Τα υπόλοιπα έργα της τα δημοσίευσε όλα ως «Ελίζαμπεθ Έικερς Άλεν».

Για πολλά χρόνια η Άλεν βιοποριζόταν εν μέρει ως δημοσιογράφος. Η επιτυχία του πρώτου βιβλίου της, της επέτρεψε να ταξιδέψει στην Ευρώπη του 1859-1860. Από εκεί έστελνε ανταποκρίσεις στο Portland Transcript και στην Boston Evening Gazette. Το 1874 εγκαταστάθηκε στο Πόρτλαντ, όπου εργάσθηκε για μια επταετία ως πολιτιστική συντάκτρια της Daily Advertiser. Ήταν μέλος της λέσχης γυναικών επαγγελματιών «Sorosis» της Νέας Υόρκης, η οποία είχε αρκετές συγγραφείς μεταξύ των μελών της.

Η Άλεν είναι σήμερα γνωστή για τις πρώτες δύο στροφές του συγκινητικού της ποιήματος «Rock Me to Sleep, Mother» (1859), το οποίο έγραψε κατά τη διαμονή της στην Ευρώπη και πρωτοδημοσιεύθηκε στο εβδομαδιαίο έντυπο Saturday Evening Post της Φιλαδέλφειας. Παρά τό ότι οι κριτικοί της λογοτεχνίας δεν το θεωρούν ως το καλύτερο ποίημά της, κατέστη πολύ δημοφιλές κατά τον Αμερικανικό Εμφύλιο Πόλεμο. Για κάποια χρόνια η Άλεν υποχρεώθηκε να διεκδικήσει την πατρότητά του από μερικούς διεκδικητές της, μετά τη μελοποίηση του ποιήματος από τον Ερνστ Λέσλι (Ernest Leslie) και τη συνακολουθη επιτυχία του και ως τραγουδιού.

Κατά τη διάρκεια του Εμφυλίου, το 1863, η Άλεν διορίσθηκε ως κρατική υπάλληλος στο Γραφείο Πολέμου στην πρωτεύουσα Ουάσινγκτον, ενώ συνεισέφερε και ως νοσοκόμα.

Προσωπική ζωή 

Η Ελίζαμπεθ παντρεύτηκε πρώτα το 1851 τον Μάρσαλ Σ.Μ. Τέιλορ, αλλά τον εγκατέλειψε και πήραν διαζύγιο το 1857. Με αυτόν απέκτησε μία κόρη.

Κατόπιν παντρεύτηκε το 1860 σε δεύτερο γάμο τον γλύπτη Μπέντζαμιν Πολ Έικερς, τον οποίο είχε γνωρίσει στη Ρώμη. Αλλά εκείνος πέθανε από φυματίωση το 1861, σε ηλικία μόλις 35 ετών, και επιπλέον το μόνο τέκνο που απέκτησε η Άλεν μαζί του πέθανε επίσης λίγο αργότερα.

Τέλος το 1865 ή το 1866 η ποιήτρια παντρεύτηκε τον Ελίτζα Μ. Άλεν (Elijah M. Allen). Μαζί του έμεινε στο Ρίτσμοντ (Βιρτζίνια), κατόπιν στο Ρίτζγουντ (Νιου Τζέρσεϊ) και τέλος στη Νέα Υόρκη. (από το 1881).

Η ποιήτρια απεβίωσε στο Τάκαχου της πολιτείας της Νέας Υόρκης σε ηλικία 78 ετών. Τα χειρόγραφά της φυλάσσονται στο Κολέγιο Κόλμπυ, στην πόλη Γουότερβιλ του Μέιν.

Μερικά έργα 
 Forest Buds from the Woods of Maine (1855)
 Poems (1866, as Elizabeth Akers)
 Queen Catharine's Rose (1885)
 The Silver Bridge, and Other Poems (1885)
 Two Saints (1888)
 The High-Top Sweeting, and Other Poems (1891)
 The Proud Lady of Stavoven (1897)
 The Ballad of the Bronx (1901)
 The Sunset Song, and Other Verses (1902)

Παραπομπές

Πηγές
 Το λήμμα «Άλλεν Ελίζαμπεθ Άκερς» στη Νέα Ελληνική Εγκυκλοπαίδεια «Χάρη Πάτση», τόμος 4, σελίδα 392
 George Bancroft: The Poets of Maine: A Collection of Specimen Poems from Over Four Hundred Verse-makers of the Pine-tree State, σελ. 470, εκδ. Elwell, Pickard & Co, Portland 1888
 Leonard, John William και Marquis, Albert Nelson: Who's who in America, Marquis Who's Who, 1908
 Willard, Frances Elizabeth και Livermore, Mary Ashton Rice: A Woman of the Century: Fourteen Hundred-seventy Biographical Sketches Accompanied by Portraits of Leading American Women in All Walks of Life, Moulton, 1893

Αμερικανοί ποιητές
Αμερικανίδες ποιήτριες
Αμερικανοί δημοσιογράφοι